આ આખી હિસ્ટરીમાં આપણને સવાલ થાય કે ભારતમાં ટીવીની એન્ટ્રી ક્યારે થઈ? વિશ્વ જ્યારે ઑલરેડી કલર ટીવીના યુગમાં પ્રવેશી ગયેલું એનાં ખાસ્સાં વર્ષ પછી ૧૯૫૯માં પ્રાયોગિક ધોરણે ભારતમાં ટીવીનું આગમન થયું અને એ પણ ઑલ ઇન્ડિયા રેડિયોના ભાગરૂપે (છેક ૧૯૭૬માં દૂરદર્શનને સ્વતંત્ર ઓળખ મળી). યુનેસ્કોની ૨૦,૦૦૦ ડૉલરની ગ્રાન્ટ અને ફિલિપ્સ ટીવીના સસ્સા ટીવી-સેટ્સ તથા રિસીવરોની મદદથી દિલ્હીમાં ૧૯૫૯ની ૧૫ સપ્ટેમ્બરથી અઠવાડિયામાં બે વખત એક કામચલાઉ સ્ટુડિયોમાંથી ૨૦-૨૦ મિનિટના પ્રોગ્રામ પ્રસારિત કરવાનું શરૂ થયું. આ સ્ટુડિયોની રેન્જ હતી દિલ્હીની ૪૦ કિલોમીટરની ત્રિજ્યા. એ માટે ૧૮૦ જગ્યાએ ફ્રીમાં મળેલા ટીવી-સેટ કમ્યુનિટી ટીવીના ભાગરૂપે ગોઠવવામાં આવ્યા હતા. આ પ્રસારણનું ઉદ્ઘાટન તત્કાલીન રાષ્ટ્રપતિ ડૉ. રાજેન્દ્ર પ્રસાદે કરેલું. અગાઉ ઑલ ઇન્ડિયા રેડિયોમાં ન્યુઝરીડર રહી ચૂકેલાં પ્રતિમા પુરી દૂરદર્શનનાં પહેલાં ન્યુઝરીડર હતાં. જોકે તેમનું ૨૦૦૭માં અવસાન થયું હતું.